贈張康
作者：王安石
朝代：宋

paragraphs: 昔在歷陽時，得子初江津。
手中紫團參，一飲寬吾親。
捨舟城南居，杖屨日相因。
百口代起伏，呻呼聒比鄰。
叩門或夜半，屢費藥物珍。
欲報恨不得，腸胃盤車輪。
今逢又坎坷，令子馳風塵。
顛倒車馬間，起先冰雪晨。
嗟我十五年，得祿尚辭貧。
所讀漫累車，豈能蘇一人。
無求愧子義，有施慚子仁。
逝將收桑榆，邀子寂寞濱。